**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb v znení neskorších predpisov (ďalej len „návrh nariadenia vlády“) ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je reflektovať podmienky poskytovania prechodnej vnútroštátnej pomoci na novú právnu úpravu vyplývajúcu z Nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení.

S cieľom zabrániť náhlemu a podstatnému zníženiu podpory v niektorých sektoroch poľnohospodárstva, ktorým sa udeľovala prechodná vnútroštátna pomoc v období rokov 2015 – 2022, sa uvedenou úpravou umožní poskytovať takúto pomoc za určitých podmienok a obmedzení aj v období rokov 2023 – 2027. Podmienky oprávnenosti na poskytnutie prechodnej vnútroštátnej pomoci sú rovnaké ako podmienky, na základe ktorých sa prechodná vnútroštátna pomoc udeľovala v období rokov 2015 – 2022, pričom v dôsledku novej právnej úpravy pre poskytovanie prechodnej vnútroštátnej pomoci vyplývajúcej z nariadenia (EÚ) 2021/2115 v platnom znení sa ustanovuje, že žiadateľ o doplnkovú vnútroštátnu platbu na plochu musí spĺňať podmienky na poskytnutie základnej podpory príjmu v záujme udržateľnosti a upravuje sa referenčné obdobie na rok 2018, pričom rok 2018 je posledným možným rokom, pre ktorý sa mohol členský štát v zmysle nariadenia (EÚ) 2021/2115 v platnom znení rozhodnúť. Na účely administrácie sa v rámci doplnkovej vnútroštátnej platby na dobytčie jednotky využije automatický systém žiadostí.

Návrh nariadenia vlády bude mať negatívny vplyv na rozpočet verejnej správy, negatívne a pozitívne vplyvy na podnikateľské prostredie a pozitívne sociálne vplyvy. Návrh nariadenia vlády nebude mať vplyv na životné prostredie, manželstvo, rodičovstvo a rodinu, informatizáciu spoločnosti a ani vplyvy na služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.